Íslensku keppendurnir með verðlaun sín . Frá vinstri : María Helga Guðmundsdóttir þjálfari , Freyja Stígsdóttir , Hannes Hermann Mahong Magnússon og Aron Bjarkason . Ljósmynd / Þórshamar Þrír íslenskir landsliðsmenn kepptu á karatemótinu HEL Open í Helsinki í gær og unnu fern verðlaun . Þau Aron Bjarkason , Freyja Stígsdóttir og Hannes Hermann Mahong Magnússon æfa öll og keppa fyrir Karatefélagið Þórshamar og eru í landsliðshópi Karatesambands Íslands . Bestum árangri í gær náði Freyja Stígsdóttir , sem vann silfur í kata U18 ára og brons í kata U21 árs . Í undanrásum í U18 ára hlaut hún langhæstu einkunn allra keppenda og tryggði sig inn í úrslit . Þar mætti hún erkikeppinauti sínum hér á Norðurlöndunum , sænsku landsliðskonunni Matildu Skalare . Að þessu sinni hafði Skalare betur og Freyja tók því silfrið . Í U21 - flokki munaði svo aðeins 0,04 í einkunn ( af 30 mögulegum ) að Freyja ynni sinn riðil og kæmist í úrslit . Hún keppti svo um bronsið við Svíann Linnéu Hederström og vann hana auðveldlega , með 23,28 stigum gegn 21,94 . Hannes Hermann Mahong Magnússon keppti í kumite U16 ára , +63 kg flokki . Í undanúrslitum vann hann Eistann Oskar Lepp og tryggði sér sæti í úrslitum . Þar mætti hann heimamanninum Ben Parikka . Eftir líflega viðureign hafði Finninn betur , 3 : 1 , og var Hannes því silfurverðlaunahafi í flokknum . Aron Bjarkason keppti bæði í kumite og kata U21 árs . Í jöfnum og sterkum undanriðli munaði aðeins 0,26 stigum að Aron kæmist áfram í bronsviðureign . Í kumite -60 kg flokki hlaut Aron bronsverðlaun eftir bardaga við finnska og sænska unglingalandsliðsmenn . Næst verða Aron , Hannes og Freyja í eldlínunni á Reykjavíkurleikunum í Laugardalshöll 26. janúar . Freyja verður svo í liði Íslands á Evrópumeistaramótinu í kata í byrjun febrúar .